WASE 120
Sala me Ratou Vua Kina na Tisaipeli Qai iTokani i Jisu
-
VAINI DINA KEI NA TABANA
-
TIKO GA ENA LOLOMA I JISU
E veitalanoa vinaka o Jisu kei ratou na nona yapositolo yalodina me vakayaloqaqataki ratou kina. Sa bogilevu, de dua sa sivi na tinikarua ena bogi. E cavuta sara o Jisu e dua na vosa vakatautauvata momona:
E kaya: “O yau na vaini dina, o Tamaqu na ivakatawaniwere.” (Joni 15:1) Nona vosa vakatautauvata e salavata kei na ka e tukuni ena vica na senitiuri yani e liu me baleta na matanitu o Isireli, e dau vakatokai me vaini i Jiova. (Jeremaia 2:21; Osea 10:1, 2) Ia sa na vakanadakuya na matanitu qori o Jiova. (Maciu 23:37, 38) Dua na vakasama vou e vakabibitaka e ke o Jisu. O koya sara ga na vaini sa tekivu teivaka voli mai o Tamana mai na gauna e lumuti kina ena yalo tabu ena 29 G.V. Ia e kaya o Jisu ni so tale na ka e okati ena kena vakatayaloyalotaki koya na vaini:
“Na tabaqu kece e sega ni vua e kauta laivi [o Tamaqu], na tabaqu kece e vua e samaka me rawa ni vua vakalevu. . . . Ena sega ni vua ga vakataki koya na tabanivaini, vakavo ke sema tiko ina vuna. O kemudou tale ga dou na sega ni vua rawa ke dou sega ni duavata tiko kei au. O yau na vaini, o kemudou na tabaqu.”—Joni 15:2-5.
Sa yalataka oti o Jisu vei ratou na nona tisaipeli yalodina ni na tala mai e dua na dauveivuke ni sa lako, na yalo tabu. Oti e limasagavulukadua na siga, e sobuti ratou na yapositolo kei na so tale na yalo tabu, era vakatokai kina mera tabanivaini. E bibi mera duavata kei Jisu na ‘tabana’ kece. Na vuna?
E kaya o Jisu: “O koya e duavata tiko kei au, au na duavata kei koya, o koya qo ena vua vakalevu, ke sega o yau, dou na sega ni rawata e dua na ka.” Na ‘tabana’ e dusi ira na imuri yalodina i Jisu era vua vakalevu, vakatotomuria na itovo i Jisu, gumatua ni vunautaka na Matanitu ni Kalou ra qai vukea e levu tale mera tisaipeli. Vakacava ke sega ni duavata tiko ga kei Jisu e dua qai sega ni vua? E kaya o Jisu: “O koya e sega ni duavata tiko kei au, ena viritaki laivi.” Ia e tukuna tale: “Ke dou duavata tiko kei au, qai tiko tale ga e lomamudou na noqu vosa, na ka ga dou kerea ena yaco vei kemudou.”—Joni 15:5-7.
Sa qai tokaruataka o Jisu na ka sa cavuta oti vakarua—me muri nona ivakaro. (Joni 14:15, 21) E vakamacalataka sara e dua na sala vinaka mera vakaraitaka kina na tisaipeli nira sa cakava tiko qori: “Ke dou muria na noqu ivunau, au na qai lomani kemudou tiko ga, me vaka ga na noqu muria na ivakaro i Tamaqu qai lomani au tiko ga o koya.” E sega ni rauta me rau lomani ga na Kalou o Jiova kei na Luvena. E kaya o Jisu: “Qo na noqu ivakaro, mo dou veilomani me vaka ga na noqu lomani kemudou. E sega ni dua na loloma e sivia na loloma qo, me dua e solia nona bula ena vukudra na nona itokani. Dou noqu itokani ga ke dou cakava na ka au vakarota vei kemudou.”—Joni 15:10-14.
Sa vo ga e vica na aua me vakaraitaka o Jisu nona loloma ena nona solia nona bula ena vukudra kece era vakabauti koya. E dodonu me uqeti ratou nona imuri na nona ivakaraitaki, me ratou dau vakuai ratou ena so na ka me ratou veilomani kina. Na loloma qori ena kedratou ivakatakilakila, ni sa kaya oti o Jisu: “Na ka qo era na kila kece kina ni dou noqu tisaipeli, ke dou veilomani.”—Joni 13:35.
E dodonu me ratou raica tale ga vakabibi na yapositolo nona vakatokai ratou o Jisu me “itokani.” Ni vakamacalataka na vuna, e kaya o Jisu: “Au sa kacivi kemudou mo dou noqu itokani, baleta na ka kece au rogoca vei Tamaqu au vakatakila vei kemudou.” E ka dokai dina me ratou veitokani voleka kei Jisu ratou qai kila na veika e vakatakila vua o Tamana! Ia me dei tiko ga na veitokani qori, e dodonu me ratou “vua tiko ga.” Ke ratou cakava qori, e kaya o Jisu: “[Ena] solia vei kemudou o Tamaqu na ka kece dou kerea vua ena yacaqu.”—Joni 15:15, 16.
Nodratou veilomani na ‘tabana’ se tisaipeli i Jisu ena vakaukauataki ratou ena veika sa vakarau yaco. E tukuna rawa ni na cati ratou o vuravura, ia e vakayaloqaqataki ratou ena nona kaya: “Ke cati kemudou o vuravura, mo dou kila ni a cati au e liu qai cati kemudou e muri. Ke dou vakavuravura, ena lomani kemudou o vuravura me vaka ni dau lomana na ka e nona. Ia ni dou sega ni vakavuravura, . . . qo na vuna ena cati kemudou kina o vuravura.”—Joni 15:18, 19.
E kaya tale o Jisu me baleta na vuna eratou na cati kina: “Era na cakava na ka kece qo vei kemudou ena vuku ni yacaqu, nira sega ni kilai koya e talai au mai.” E tukuna o Jisu ni nona cakamana e vakavotuya nira cala o ira era cati koya: “Keu a sega ni cakava vei ira na cakacaka e se sega ni cakava e dua tale, ke ra sega ni okati mera ivalavala ca, ia qo era sa raica na ka au cakava, era cati au, era cati Tamaqu tale ga.” Kena ibalebale nodra cati Jisu e vakayacori kina na parofisai.—Joni 15:21, 24, 25; Same 35:19; 69:4.
E yalataka tale o Jisu ni na tala mai na dauveivuke, na yalo tabu. Na igu kaukaua qori e rawa ni soli vei ira kece nona imuri me rawa nira vua ra qai ‘tukuni Jisu.’—Joni 15:27.
ssw_Latn fij_Latn unk fij_Latn unk fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn